เก่ง+เฮง หรือจะเท่า ปันผล
ราคาหุ้นของบริษัท พีทีที โกลบอล เคมิคอล จำกัด (มหาชน) หรือ PTTGC ที่เคยหลุดไปใต้ระดับ 59.00 บาท
12 ส.ค. 2564

ราคาหุ้นของบริษัท พีทีที โกลบอล เคมิคอล จำกัด (มหาชน) หรือ PTTGC ที่เคยหลุดไปใต้ระดับ 59.00 บาท
กลับขึ้นมาเหนือ 59.00 บาทแข็งแกร่ง หลังจากการประกาศงบไตรมาส 2/2564 และครึ่งปีแรก ออกมาสวยงามเกินคาด
ที่บอกว่าเกินคาดเพราะมีทั้งความเก่งและเฮง ผสมกัน
ผลประกอบการในไตรมาส 2/2564 ของ PTTGC มีรายได้จากการขายรวม 111,793 ล้านบาท ปรับตัวเพิ่ม 10 % จากไตรมาสแรก และ 61% จากไตรมาส 2/2563 เป็นผลพวงจากขาขึ้นของธุรกิจ แต่มีกำไรสุทธิรวมกันมากขึ้นถึงรวม 25,035 ล้านบาท (5.58 บาท/หุ้น) ปรับตัวเพิ่มขึ้นจากไตรมาส 1/2564 ถึง 158%
ผลลัพธ์ทำให้กำไรสุทธิครึ่งแรกของปีนี้ดีสุดในรอบ 6 ปีเลยทีเดียว
กำไรก่อนหักภาษีและค่าใช้จ่ายอื่น ๆ (Adjusted EBITDA) ในไตรมาสสองที่ 15,363 ล้านบาท ถือว่าเก่งมาก ยังรวมความเฮงจากกำไรพิเศษจาก กำไรจากสต๊อก และการขาดทุนจากรายการมูลค่าสุทธิ ที่จะได้รับของสินค้าคงเหลือ ให้เท่ากับมูลค่าสุทธิที่จะได้รับผลขาดทุนทางบัญชีจากอัตราแลกเปลี่ยน ผลขาดทุนจากตราสารอนุพันธ์เพื่อประกันความเสี่ยง และรายการพิเศษอื่น ๆ และการขาย ปรับตัวเพิ่มขึ้นจากไตรมาส 1/2564 ร้อยละ 19 ซึ่งเมื่อพิจารณารวมถึงผลจากการที่บริษัทฯ รับรู้ผลกำไรจากสต๊อกน้ำมัน และการขาดทุนจากการปรับมูลค่าสินค้าคงเหลือให้เท่ากับมูลค่าสุทธิที่จะได้รับ (Stock Gain Net NRV) เป็นกำไรรวม 1,447 ล้านบาท ผลขาดทุนจากตราสารอนุพันธ์เพื่อประกันความเสี่ยง 1,000 ล้านบาท และรายการพิเศษจากการขายหุ้นสามัญของ GPSC และได้มีการจัดประเภทเงินลงทุนส่วนที่เหลือ เป็นเงินลงทุนในสินทรัพย์ทางการเงินไม่หมุนเวียน ซึ่งมีกำไรจากการวัดมูลค่ายุติธรรมใหม่
กำไรสุทธิแค่ครึ่งปีแรก  เกือบเท่ากับทั้งปีในรอบ 5 ปีมานี้ทีเดียว ทำให้ความกังวลที่จะใช้เงิน 11 พันล้านบาท ก่อนหน้า เป็นเรื่องจิ๊บจ๊อยไปเลย โดยไม่ต้องพึ่งหารายได้อื่น ๆ
สำหรับปีหน้า การรับรู้รายได้จากบริษัทในเครือ โดยเฉพาะจาก ALLNEX จะกลายเป็นทอล์ค ออฟ เดอะ ทาวน์ ที่โดดเด่น หากประเมินล่วงหน้าถึงรายได้จากตั้งแต่ไตรมาสแรกไปเลย ที่รวมเงินลงทุนใน Allnex เข้ามาอีก น่าจะทำให้กำไรปีนี้ที่โดดเด่นสุดในรอบหลายปี กลายเป็นอดีตที่ผ่านเลยได้ง่าย
ในต้นเดือน ก.ค.ที่ผ่านมา PTTGC ประกาศอภิมหาดีลมูลค่า 4,002.2 ล้านยูโร หรือ 148,417 ล้านบาท โดย PTTGC International (Netherlands) B.V. (GC Inter B.V.) ซึ่งเป็นบริษัทย่อยของบริษัท เข้าซื้อและควบรวมกิจการ (M&amp;A) Allnex คาดว่าการทำธุรกรรมดังกล่าวจะแล้วเสร็จภายในวันที่ 31 ธ.ค. 2564
สำหรับ Allnex Holding GmbH ประกอบธุรกิจในการผลิต Coating Resins และสาร Additives ที่ใช้สําหรับการใช้งานในงานสถาปัตยกรรมอุตสาหกรรมทั่วไป สารเคลือบป้องกันอุตสาหกรรมรถยนต์ รวมทั้งสารเคลือบผิวและหมึกชนิดพิเศษ
การเข้าซื้อกิจการ Allnex เป็นการสะท้อนถึงความมุ่งมั่นของ PTTGC ในการเป็น “เคมี…ที่เข้าถึงทุกความสุข” และเสริมความแข็งแกร่งให้กับธุรกิจควบคู่กับการเสริมสร้างคุณภาพชีวิตและธุรกิจอย่างยั่งยืน
PTTGC สามารถช่วยเพิ่มศักยภาพให้กับ Allnex ในธุรกิจผลิตภัณฑ์เรซิ่นชนิดพิเศษ เพื่อใช้ในการผลิตสารเคลือบอุตสาหกรรม (Coating Resins) ในภูมิภาคเอเชียแปซิฟิก
สิ่งที่บรรดาแมงเม่าตัวอ้วน ต้องลุ้นกันจากนี้ไปจึงได้แก่การจ่ายเงินปันผล ซึ่งตามประวัติเก่า ๆ แล้วถือว่าโดดเด่นไม่ธรรมดาและไม่มีขี้เหนียว
นักวิเคราะห์หลายสำนัก กลับลำมาประเมินว่าน่าจะมีการจ่ายปันผลระหว่างกาลในเดือนกันยายนนี้ประมาณหุ้นละ 3.00 บาท ซึ่งหากเป็นจริง จะช่วยให้หุ้น PTTGC ที่ยังต่ำกว่าบุ๊กที่ระดับ 65.00 น่าสนใจมากขึ้น
ราคาที่เหมาะสมคงไม่ใช่แค่ 70.00 บาท เป็นแน่แท้ แต่น่าจะมากกว่า 80.00 บาท ด้วยซ้ำไป …ซึ่งอาจจะดูเกินจริง แต่เมื่อเทียบอัตรากำไรสุทธิล่าสุดเกือบ 15% และพี/อีล่าสุด แค่ 65 เท่า ต่ำสุดในรอบหลายปี ความเป็นไปได้อาจจะเกิดขึ้นเสมอ
อนาคตของ PTTGC ในสถานะหุ้นปิโตรเคมีต้นน้ำที่ถ่อมตัวเสมอยามแนะนำตัวว่า เป็นต้นธารของ “หม้อ ถัง กะละมัง ขวด” มีดีมากกว่านั้นเยอะแยะ